Keskustan kenttä ei ole mitenkään valmis päästämään puoluejohtaja, pääministeri Juha Sipilää tehtävistään.

Sipilä totesi viikonvaihteessa Ylen haastattelussa, että hän on pääministerikautensa aikana harkinnut luopumista.

— Sipilällä on kentän tuki. Tavoitteena on Sipilän kakkoshallitus, eikä se, että hän jättäisi paikkansa, sanoo puolueen varapuheenjohtaja, kansanedustaja Katri Kulmuni.

Keskustan puoluevaltuuston kuopiolainen puheenjohtaja Antti Kivelä menee arvioinnissaan vielä pitemmälle.

— Viime päivien keskustelussa Sipilän ympärillä on kyseessä hävytön ajojahti, sanoo Kivelä.

Keskustan uutena valtuuston puheenjohtajana Kivelä arvostelee voimakkaasti Sipilään kohdistunutta keskustelua.

Kivelä arvelee, että Sipilä on ollut tosissaan uhatessaan jättää paikkansa.

— Sipilä on sellainen, että jos hän sanoo jotain, hän tarkoittaa sitä.

Kivelän mukaan kyselyt Sipilän mahdollisesta Terrafame-esteellisyydestä ja tämän taloudellisista sitoumuksista ”on ollut aiheetonta ryöpytystä, jota ei soisi kenellekään”.

— Nykyisin puhutaan vihapuheesta. Katson journalistien suuntaan ja kysyn, onko tässä jo kyse vihapuheesta.

Kivelä ja myös Kulmuni odottavat, että Sipilä jatkaa tehtävissään, siis sekä pääministerinä että puolueen puheenjohtajana, kautensa loppuun.

Keskustalla on puoluekokous vuonna 2018. Sipilä on todennut, että hän arvioi asemaansa puoluejohtajuuteen sen mukaan, mitä hallitus on saanut aikaiseksi.

— Uskon, että Sipilä jatkaa. Tavoitteena koko puolueella on oltava Sipilä kakkonen. On muistettava, että tämä hallitus ei ole pisteidenkeruussa, vaan tekee reformia, jonka tulokset alkavat näkyä vasta vuoden 2019 jälkeen, sanoo Kivelä.